Diari Oficial de la Generalitat Valenciana


Sumari del DOGV 5391, del 20-11-2006 (2006/13296)

Ordre de 7 de novembre de 2006, de la Conselleria de Territori i Habitatge, per la qual s'acorda iniciar el procediment d'elaboració i aprovació del Pla rector d'ús i gestió del Paisatge Protegit de l'Ombria del Benicadell.
-------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5391

Data del DOGV
:   20-11-2006

Secció del DOGV
:   V. ALTRES ANUNCIS - E) MEDI AMBIENT

Número del document
:   2006/13977


Data del document
:   07-11-2006

Organisme emissor
:   Conselleria de Territori i Habitatge

Tipus de document
:   Ordre

Anàlisi jurídica

 Descriptors 

:   * La Vall d'Albaida
    * El Comtat
    * protecció del paisatge
    * reserva natural
    * programa d'actuació

Ordre de 7 de novembre de 2006, de la Conselleria de Territori i Habitatge, per la qual s'acorda iniciar el procediment d'elaboració i aprovació del Pla rector d'ús i gestió del Paisatge Protegit de l'Ombria del Benicadell. [2006/13556]  
La serra de Benicadell és la serra que servix de frontera natural entre les comarques de la Vall d'Albaida al nord, i el Comtat al sud, i constituïx el límit provincial entre les províncies d'Alacant i València. S'alça sobre un aclarit paisatge, entre les dilatades valls d'Albaida i el Comtat.  
Aquest espai natural destaca per posseir una allargada mola que dibuixa una bella silueta recognoscible a grans distàncies, delineada per una prolongada i elegant cresteria de grisenca calcària que corona el seu cim.  
La gran altitud que aconseguix la serra, amb els 1.104 metres del pic de Benicadell, reté els freds i humits vents del nord, i produïx una precipitació notablement superior en el vessant d'ombria. Aquest fet, unit a una menor insolació, comporta una major disponibilitat de recursos hídrics per a la vegetació.  
El pas del temps ha produït una constant alteració i erosió de la roca calcària, sensible a l'anhídrid carbònic dissolt en l'aigua de la pluja, fenomen que es coneix com carstificació, i que ha donat lloc a infinitat de formes geològiques molt capritxoses, configurant un espectacular sistema hidrogeològic que fa tan particular i agresta la serra de Benicadell, amb nombrosos fenòmens de surgència que fan possible l'existència d'un gran nombre de fonts i brolladors.  
La serra de Benicadell és a més un espai utilitzat des de temps prehistòrics com a hàbitat de grups humans, que van trobar en les seues coves i vessants un lloc de refugi i caça. Ja en l'època romana i àrab es van realitzar construccions per a la captació i canalització d'aigües per al reg d'hortes i abastiment de poblacions. Mentre que en l'edat mitjana es van construir, en cingles de difícil accés, torres i castells, destacant el castell de Carbonera .antic castell andalusí construït amb pedra calcària segons la tècnica de pedra engaltada..  
Més recents, encara que d'elevat valor etnològic són les magnífiques neveres que es van excavar per a la conservació de la neu, entre les quals destaquen la nevera de Benicadell, de Dalt, de Baix, de la Lloma Solaneta, de Xamarra i del Corral de Diego.  
En definitiva, la serra de Benicadell constituïx un espai natural apreciat pels habitants de la zona com a lloc de gaudi i oci, enriquit per paratges de profund significat social i cultural per als municipis. Un paisatge en la conformació del qual té molt a veure l'acció humana al llarg de la història, que ha configurat ambients nous i diversos.  
El règim del paisatge protegit ha d'atendre la realitat territorial i, en conseqüència, no es configura en forma estàtica, sinó que assenta les bases per a un mecanisme de gestió activa basat en una atenció especial als processos econòmics, socials i territorials que són responsables de l'evolució del sistema i de la seua adaptació a les noves realitats històriques.  
La Llei 11/1994, de 27 de desembre, de la Generalitat, d'espais naturals protegits de la Comunitat Valenciana, inclou la figura de paisatge protegit com la indicada especialment per a la conservació i la gestió racional d'ambients significatius per la relació harmoniosa entre l'activitat humana i l'ambient físic.   
El règim de gestió de l'espai protegit propugna l'ús sostenible dels recursos naturals, incloent en aquest concepte una important funció social derivada de l'estudi, l'ensenyament i el gaudi ordenat dels seus valors ambientals i culturals.  
Aquests criteris de gestió, que són la base del règim jurídic establit pel Decret de declaració del paisatge protegit, seran desenvolupats detalladament en el Pla rector d'ús i gestió de l'espai protegit.  
D'altra banda, l'article 28 de l'esmentada Llei 11/1994, articula un règim de protecció preventiva aplicable als àmbits territorials afectats pels projectes de declaració d'espai protegit, amb caràcter cautelar fins a l'aprovació del corresponent decret de declaració. Aquest règim permet habilitar les mesures necessàries per a evitar el deteriorament dels valors objecte de protecció durant aquest període. La forma d'aplicació d'aquestes mesures cautelars s'establix per Acord del Consell de la Generalitat.  
Per tot això, en exercici de les competències i atribucions conferides per la Constitució, l'Estatut d'Autonomia i el conjunt de la legislació ambiental estatal i autonòmica d'aplicació en el cas, correspon iniciar el procediment d'elaboració i aprovació del Pla rector d'ús i gestió del Paisatge Protegit de l'Ombria del Benicadell, i a l'efecte,   
ORDENE  
Article 1   
1. S'acorda iniciar el procediment d'elaboració i aprovació del Pla rector d'ús i gestió del Paisatge Protegit de l'Ombria del Benicadell, l'àmbit territorial del qual està definit en l'article 2 del Decret 18/2006, de 27 de gener, del Consell, de declaració del Paisatge Protegit de l'Ombria del Benicadell i figura com a annex a la present ordre, i que comprén parcialment els termes municipals d'Albaida, Atzeneta d'Albaida, Carrícola, el Palomar, Bufali, Bèlgida, Otos, Beniatjar, Ráfol de Salem i Salem, municipis situats en la província de València.  
2. Aquest procediment s'inicia d'acord amb el que establixen els articles 37 a 41 de la Llei 11/1994, de 27 de desembre, d'espais naturals protegits de la Comunitat Valenciana, i en l'article 5 del Decret 18/2006, de 27 de gener, del Consell, de declaració del Paisatge Protegit de l'Ombria del Benicadell.  
Article 2   
1. A partir de la publicació d'aquesta ordre en el Diari Oficial de la Generalitat, quedaran sotmeses a informe previ, preceptiu i vinculant, de la Conselleria de Territori i Habitatge, les autoritzacions, llicències i qualsevol tipus de procediment administratiu previst en l'article 28, apartat 1, lletres b) a f), de la Llei 11/1994, de 27 de desembre, de la Generalitat, d'espais naturals protegits de la Comunitat Valenciana, que afecten l'àmbit territorial considerat. Aquest informe serà emés per l'administració actuant en el termini màxim de 90 dies.  
2. Les mesures cautelars a què fa referència l'anterior apartat 1, de conformitat així mateix amb l'esmentat article 28 de l'esmentada Llei 11/1994, tindran una vigència màxima de tres anys i podran ser complementades i especificades, per a un millor compliment dels objectius del pla, mitjançant un acord del Consell, a proposta del conseller de Territori i Habitatge.   
Article 3   
Es faculta la Direcció General d'Ordenació del Territori de la Conselleria de Territori i Habitatge, per a realitzar les actuacions que tendixen a l'elaboració i l'aprovació del Pla rector d'ús i gestió del Paisatge Protegit de l'Ombria del Benicadell, després de la tramitació prèvia dels oportuns expedients d'acord amb els procediments legalment previstos.   
DISPOSICIÓ FINAL  
La present ordre entrarà en vigor el mateix dia que es publique en el Diari Oficial de la Generalitat.   
València, 7 de novembre de 2006.. El conseller de Territori i Habitatge: Esteban González Pons  
g) ALTRES ASSUMPTES  
1. Persones juridicopúbliques  
Agència Tributària  
Delegació Especial de València